জমিদারী দেখতে গিয়ে দক্ষিণারঞ্জনের সঙ্গী হলো ভ্রমণ – গ্রাম থেকে গ্রামান্তরে। কখন মাঠ পেরিয়ে দূরের গঞ্জে, কখন ডিঙি-নৌকোয় নদীনালা এড়িয়ে। মাঠে শুনতে পান দূরদেশী কোনো রাখালের ছেলের ওষ্ঠস্ফুরিত বংশীধ্বনি, নৌকোয় বসে শোনেন রসিক মাঝির ভাটিয়ালি গান। ধানের শীষ থেকে মন চলে যায় পাখির শীষে – গগন পানে গানের তালে। জলে ভেসে আসা একখানা গান দক্ষিণারঞ্জনের জীবনের দিশারী হয়ে গেল। এই মনের মানুষকেই তো তিনি খুঁজে বেড়াচ্ছিলেন। ‘কথা’-সাহিত্যের রসে তার মন মজে গেল। খুঁজে বের করলেন সেই পানসির গায়কদের।… বের করে আনলেন হৃদয়রসে জারিত সেই অপরূপ লোককথা। একটা সমগ্রতার স্বাদ গন্ধ নিয়ে ধরা পড়ে গেল জহুরীর কাছে। কবি ও নিষ্ঠাবান প্রাবন্ধিক দক্ষিণারঞ্জন বাংলা সাহিত্যের অবহেলিত ‘কথা’-সাহিত্যের দিকে চিত্তকে নির্দিষ্ট করলেন। ফ্যান্টাসির সঙ্গে মিলিত হল তাঁর ইমাজিনেশন। ‘কথা’-সাহিত্যে কাব্যচর্চা আবশ্যিক, কবিকল্পনা তাতে প্রাণসঞ্চার করে। উপরন্তু তাঁর বৈজ্ঞানিক দৃষ্টিভঙ্গি দিয়ে তিনি পাঠভিন্নতা, আখ্যান বিচিত্রা বিশেস্নষণ করে মূল কথাটিকে আবিষ্কার করতে থাকলেন।